Document ID: /roh_data/filtered/fineweb-2-filterrobots_roh.jsonl.gz/25989

La baselgia evangelica refurmada dal Grischun na fa nagina differenza tranter catechets cun u senza diplom da magister. L'emprim onn d'instrucziun religiusa en scola primara vegn pajà 65.- frs per lecziun e va lura en 10 stgalims enfin 87.- francs per lecziun. La baselgia chantunala catolica propona exact las medemas pajas per catechetas cun diplom da magister. In catechet senza diplom da magister survegn l'entschatta 55.- francs per lecziun. Sin il stgalim 10, il stgalim maximal, survegn el lura dentant era ils 87.- francs per lecziun.
Dictat na fa betg da basegn
Actualmain dat la baselgia catolica dal Grischun ora ina tabella da pajas. Quella tabella è ina directiva e betg lianta per las plaivs. Tar la baselgia chantunala evangelica èn las pajas perencunter liantas e sedrizzan tenor la tabella da pajas da magister dal chantun. Per Placi Berther, il president da la cumissiun d'administraziun na druvassi dentant betg quai «dictat» da surengiu. El è persvas che las plaivs san tge pajas ch'ellas hajan da pajar. Uschiglio ristgian ellas da perder lur catechetas e lur catechets ad autras plaivs.
La cumissiun d'administraziun ha ussa d'ellavurar il sboz da lescha. Quel vegn lura suttamess l'onn proxim a la radunanza generala dal Corpus catholicum.